Kašper, Igor, poslanec NR SR (2022-02-15):
Pani ministerka, pán predsedajúci, kolegyne, kolegovia, tí, čo ma poznáte, veľmi dobre viete, že som Bystričan a zastupujem tu celý Banskobystrický kraj, a tak na uľahčenie poviem, že už niekoľko mesiacov zvádzame boj, hlavne teda za zachovanie Krajského súdu v Banskej Bystrici, na ktorý sa chcem v tomto mojom príspevku zamerať. Ja som niekoľkokrát bol na krajskom súde, ale bol som aj na iných súdoch v rámci banskobystrického regiónu, či je to Brezno, Veľký Krtíš, Revúca alebo Rimavská Sobota. Nebol som tam sám, ale na všetkých týchto súdoch bol aj predseda Národnej rady a nielen tu, ale aj v ďalších krajoch. Je tiež všeobecne známe, že som bol dosť veľkým kritikom súdnej mapy a nielen ja a hovoril som o tom, že som mal často pocit, že táto reforma je robená z Bratislavy od stola bez tých, ktorých sa to najviac týka, a to bola moja veľká výčitka, hlavne teda na začiatku celého tohto procesu súdnej mapy. Verím a teda som rád, že sme odštartovali možno aj takú snahu ďalších kolegov, a teda hlavne aj z ministerstva, že potom tá komunikácia sa čiastočne zlepšila do tých regiónov. Už aj niektorí ľudia z ministerstva začali chodiť. Ako som spomínal, niekoľkokrát som navštívil Krajský súd v Banskej Bystrici a vypočuli sme si argumenty nielen zamestnancov súdu, ale zamestnancov aj okresných súdov v rámci regiónu. A som presvedčený o tom, že Banská Bystrica si zaslúži, aby ostala sídlom krajského súdu nielen kvôli svojej histórii, ale aj kvôli svojej polohe, o ktorej budem hovoriť hlavne z toho dôvodu, že je naozaj strategická a dovolím si povedať, že to by bol až veľký nezmysel, aby tento krajský súd stratil svoj štatút a bol by možno len nejakou inou pobočkou iného súdu. Jaj, na poslaneckom klube aj pani ministerke, aj na ostatných stretnutiach s poslancami spolu s ňou som mal niekoľko argumentov, kedy sme hovorili, že prečo by mal ostať Krajský súd v Banskej Bystrici. Najhlavnejší je asi samotná dostupnosť, o ktorej tu už bola reč. Neviem si predstaviť, že by ľudia z nášho regiónu či z Lučenca, z Rimavskej Soboty, ale aj Brezna, Detvy, Žiaru, Banskej Bystrice chodili na odvolacie konania nie do Banskej Bystrice, ale do Žiliny, čo by znamenalo reálne zabitý takmer celý deň a niekedy možno aj viac. Ďalším dôvodom je, ktorý súvisí s tým, je predĺženie samotných súdnych konaní a strata, samozrejme, zamestnania niektorých zamestnancov súdu. Krajský súd v Banskej Bystrici existuje 123 rokov, od roku 1899. Nikdy nemal nejakú korupčnú kauzu, možno na rozdiel aj od nejakých iných krajských súdov, takže aj toto je jeden z hlavných a vážnych teda dôvodov, prečo si myslím, že ten súd by mal ostať. Nehovoriac o tom, že tento súd je spojený s tunelom napríklad aj s väznicou a za posledné roky tam bola vykonaná rekonštrukcia za sumu takmer 10 mil. eur, ktorá, samozrejme, bola potrebná, je vidno, že to bolo naozaj, že to bolo naozaj potrebné už spraviť aj na tomto súde. Ako som spomínal, naozaj na našom poslaneckom bola veľmi tvrdá, ale myslím si, že veľmi konštruktívna debata o tom. A tu chcem poďakovať všetkým aj kolegom z môjho, nášho hnutia SME RODINA, ktorí ma podporili v tom, aby sme Krajský súd v Banskej Bystrici zachovali a nie len to, ale aby zostali aj zachované pracoviská, čiže vo Veľkom Krtíši, Revúcej alebo Brezne. Musím povedať, že naozaj po tých našich slovách oceňujem aj prístup pani ministerky odvtedy, kedy myslím zvážila aj ona so svojimi kolegami z ministerstva, že vzhľadom, vzhľadom aj na tú polohu je zachovanie krajského súdu v Bystrici naozaj asi nutné a verím, že sme tomu napomohli aj my. A tu chcem poďakovať nie len mojim kolegom z hnutia, ale aj ostatným koaličným, ale aj opozičným kolegom, ktorí vytvorili istým spôsobom nejaký tlak na to, aby, aby to sídlo tu bolo zachované, aby Banskobystrický krajský súd, ktorý si to zaslúži, aby zostal sídlom a mal naďalej svoju právnu subjektivitu. Chcem povedať, že my sme za reformu. Sme za reformu súdnictva, naozaj sme za to, aby sme opravovali súdy, aby sme, aby sme zrýchlili stavebné konania. To všetko, to všetko si uvedomujeme, že je naozaj potrebné, ale nie a nesmie to byť na úkor samotných regiónov. S tým by sme a nechceme nikdy súhlasiť. Takže na záver naozaj ďakujem všetkým, ktorí vytvorili ten tlak, o ktorom som hovoril. Verím, že tak, ako povedala pani ministerka vo svojej úvodnej reči, ale aj počas ďalších príspevkov, ráta už s tým a ráta s tým pozmeňujúcim návrhom a súhlasí s ním, aby Krajský súd v Banskej Bystrici zostal zachovaný, za čo sme viacerí bojovali a všetkým sa za to ešte raz chcem poďakovať. Ďakujem pekne.